Referat: uddannelsesspecifikt aftagerpanelmøde for civilingeniør-uddannelsen i Lærings- og Oplevelses-teknologi

**8. december 2016 kl. 12.30 – 15.00**

**Inviteret til mødet var:** Martin Buhl Svanum (Io-Interactive), Morten Skovhus (Game Inventors), Henrik Dresbøll (Welearn – Jakob Vest Hansen deltager som Welearns repræsentant), Torben Hundevad (Kompan), Lau Kierstein (PlayAlive), Gunnar Wille (Den Danske Filmskole), Anni Thisted (Finanssektorens Uddannelsescenter), Carsten Groth-Pedersen (Groth-Peder Consult & Illustrations), Kristina Hussak (MV Nordic), Klaus Holth (SDU, lektor, uddannelseskoordinator), Pia Friis Kristensen (SDU, uddannelses-administrator), Per Æbelø (SDU, kvalitetskoordinator).

**Der var afbud / intet svar fra:** Martin Buhl Svanum (Io-Interactive), Morten Skovhus (Game Inventors), Torben Hundevad (Kompan), Lau Kierstein (PlayAlive), Gunnar Wille (Den Danske Filmskole), Anni Thisted (Finanssektorens Uddannelsescenter), Carsten Groth-Pedersen (Groth-Peder Consult & Illustrations).

**Mødeleder:** Klaus Holth.

**Referent:** Pia Friis Kristensen.

Mødets dagsorden

1. Velkomst *(v / Klaus Holth)*
2. Status for uddannelsen (*v / Klaus Holth*)
3. Profilering af kandidatuddannelsen (v / Klaus Holth)
4. Eventuelt

Referat af mødet

**Ad. 1. Velkomst (v/ Klaus Holth)**

Klaus Holth bød velkommen.

Per Æbelø fortalte herefter om formålet med aftagerpanelerne på ingeniøruddannelserne ved Syddansk Universitet, herunder aftagerpanelets inddragelse i forhold til at drøfte og sikre uddannelsernes relevans og aktualitet.

**Ad. 2. Status for uddannelsen (v/ Klaus Holth)**

Klaus Holth præsenterede status for uddannelsen, herunder hvor de færdiguddannede finder beskæftigelse, optagelsestal siden uddannelsens start samt de optagne studerendes karaktergennemsnit og geografiske optagområde.

Uddannelsen har øget fokus på at styrke den tekniske vinkel, men samarbejder fortsat med det humanistiske område inden for medievidenskab.

**Ad. 3. Profilering af kandidatuddannelsen (v/ Klaus Holth)**

Grundet det lille fremmøde blev dette punkt en generel drøftelse af uddannelsens styrker og muligheder.

Uddannelsen uddanner ikke specialister, men giver studerende en bred vifte af kompetencer inden for læring og teknologi. Dimittenderne ansættes derfor med en bred vifte af kompetencer men ofte i en specialiseret funktion. Dette stiller krav til dimittendernes fokus på ønsket arbejdsområde, da de selv er med til at definere karriereforløbet. De nyuddannede ansættes oftest ikke som projektledere, da denne stillingstype kræver mere erfaring.

De fleste studerende er mest teknisk interesserede, og nogle få har lige stor interesse inden for læring og teknologi. Denne uddannelse er den civilingeniøruddannelse med mest programmering inden for forskellige programmeringssprog og platforme. Uddannelsens styrke er tværfaglighed (teknik og humaniora), som er unik inden for ingeniøruddannelser.

Aftagerne fra WeLearn og MV-Nordic pegede på følgende kompetencebehov i praksis: estimering, planlægning, overholdelse af deadlines, kunderelationer samt iværksætteri. Nogle af disse kompetencer opnås bedst i samarbejde med virksomheder i forbindelse med projektarbejde, og skal derfor ikke nødvendigvis indgå i de teoretiske kurser.

Virksomheder, der har interessante jobopslag eller projektmuligheder, kan kontakte uddannelsen, der vil videreformidle dem til studerende.

Uddannelsen er meget interesseret i at arrangere et virksomhedsbesøg for de studerende, hvor nogle virksomheder (fx 3-4 fra aftagerpanelet) møder op og præsenterer forskellige arbejdsområder. Et sådan arrangement vil være meget relevant for 2. semester på kandidatuddannelsen, der skal i gang med at overveje virksomhedsforløb og speciale, og 6. semester på bacheloruddannelsen, der vil læse videre på kandidatuddannelsen.

Efter den generelle drøftelse gik deltagerne over i *Social Technology Lab*, hvor to grupper studerende på kandidatuddannelsen præsenterede aktuelle projekter. Klaus Holth viste også en video om læringsrobotten KUBO, der er udviklet til grundskolen. Videoen kan tilgås på YouTube [her](https://www.youtube.com/watch?v=M9yW-_VjoCw).

**Ad. 4. Eventuelt**

Intet at bemærke.

**Næste møde**

Næste møde afholdes i efterår 2017. Medmindre nogle eksterne virksomheder melder sig som mødeafholdere, vil mødet blive afholdt på Syddansk Universitet.

Interesse for at afholde kommende møde kan meddeles TEK-Kvalitet@tek.sdu.dk.

Handlingsplan som følge af aftagerarrangementet

|  |  |  |  |
| --- | --- | --- | --- |
| **Emne** |  | **Handling** | **Tidshorisont** |
| Virksomhedsbesøg | 🡺 | Uddannelsen arrangerer et virksomhedsbesøg, hvor relevante virksomheder kan præsentere forskellige arbejdsområder for studerende | 2017 |
| Formidling af jobopslag og projektmuligheder | 🡺 | Uddannelsen videreformidler virksomheders jobopslag og projektmuligheder til studerende | Når uddannelsen modtager jobopslag og projektmuligheder |